WETENSKAPLIKES WAT ONS LEWENS VERANDER HET - Reformation Society
WETENSKAPLIKES WAT ONS LEWENS VERANDER HET
Elkeen van ons ervaar op ’n daaglikse basis dat ons lewens verweef is met, belas word deur, of verbeter is deur die wetenskap. Of dit nou deur medisyne of tegnologie is - ons lewens word op ’n daaglikse basis deur die wetenskap verander. Ons motors, rekenaars, brille, selfone, e-posse en vliegtuie - al hierdie tegnologiese ontwikkelings is nie bloot net voorbeelde van wetenskaplike ontwikkeling nie, maar is ook tasbare bewyse van die vrug van die Christelike geloof.
Christene is Nie Anti-Wetenskap Nie
Diegene wat probeer om Christene as anti-wetenskap te karakteriseer, is beslis verkeerd. Die moderne wetenskap is die vrug van die Protestantse Hervorming. Francis Bacon, die vader van die wetenskaplike metodiek, het dit eenmaal só gestel: "Daar is twee boeke voor ons wat ons moet bestudeer; om te voorkom dat ons in sonde val: Eerstens, die volume van die Skrif wat die Wil van God aan ons sal openbaar; en dan die volume van die wesens, wat Sy Almag weerspieël." God openbaar waarheid deur ’n spesiale openbaring in die Bybel en ook deur die algemene openbaring in die natuur.
Die geskiedkundige Robert G. Frank wys terreg daarop: "Die oorheersende vorme van wetenskaplike aktiwiteite is die direkte gevolg van die Puriteinse ideologie."
Vader van die Astronomie
Die groot astronoom, Johannes Kepler (1571-1630) - die ontdekker van fisiese sterrekunde - het die volgende gesê: "My grootste wens is dat ek die God, wat ek oral in die wêreld om my sien, op dieselfde wonderwerkende wyse binne-in my sal ervaar." Kepler was ’n briljante wiskundige en astronoom wat tot die wetenskap-rewolusie bygedra het deur sy werk rakende die planetêre wentelbane, bewegingswette en die wetenskaplike-metode. Sy kundigheid het die fondament van die moderne teoretiese astronomie moontlik gemaak. Kepler se mening was: "Die waarheid van godsdiens lê in die Woord van God, terwyl die waarheid in die wetenskap op die rede en bewyse staatmaak." Kepler het alle wetenskap beskou as die mens se poging om "God se gedagtes te bedink." Kepler was ook die vader van die moderne satelliet en ruimtereise.
Wet van Swaartekrag
Isaac Newton (1642—1727) die vader van rekenkunde en dinamika, was ’n wetenskaplike genie en ’n toegewyde Christen. Newton het die swaartekragwet geformuleer asook die wette van beweging. Hy het ook baie deurslaggewende bydraes tot die wiskunde, astronomie en fisika gelewer. Newton was van mening dat daar twee sleutelbronne vir kennis is - een soos weergegee in die Bybel en die ander soos wat dit deur die natuur weerspieël word. Newton het sy lewe daaraan gewy om die Woord van God te ken (die Bybel), asook die werke van God (die Skepping).
Blaise Pascal (1623—1662) het lewensbelangrike bydraes tot die wiskunde en tegnologie gelewer, wat met die ontwikkeling van die rekenaar gehelp het. Pascal het die eerste optelmasjien ontwikkel. Tot sy eer is daar vandag ‘n rekenaartaal wat na hom vernoem is.
Charles Babbage (1792—1871), die vader van die moderne rekenaarwetenskap, het die wêreld as ’n groot rekenaar beskryf en God as die groot programmeerder. Babbage was eintlik ’n wiskundige en het wiskunde as die beste voorlopige voorbereiding vir alle ander vertakkinge van die menslike kennisveld beskou. Hy het geglo dat die bestudering van die natuur – met sy wetenskaplike presisie – ‘n nodige en onontbeerlike voorvereiste is vir die interpretasie van, en begrip vir, die wiskundige getuienis van die wysheid en goedheid van die Hemelse Argitek.
Joseph Lister, die Engelse snydokter wat anti-septiese snykunde en die gebruik van chemiese ontsmettingsmiddels ontwikkel het, het gesê: "Ek glo in die fundamentele dogmas van die Christendom."
James Simpson (1811—1870), die ontdekker van ginekologie en narkose, is geïnspireer deur die gedeelte van die Skrif wat vertel hoe God Adam in ’n diep slaap laat ingaan het voordat hy ’n rib geneem het om Eva te vorm. Simpson het chloroform ontwikkel. Dit was dan ook die voorloper van moderne chirurgiese narkose. Voorheen is operasies teen ’n gevaarlike tempo op mense wat by hulle volle bewussyn was, uitgevoer.
Lord Kelvin het die temperatuurskaal, wat by absolute nul begin, geformuleer. Hy het ook die wetenskap van termodinamika geformuleer en aan ons die eerste en tweede wet van termodinamika, sowel as entropie gegee. Lord Kelvin was die eerste wetenskaplike wat die konsep van energie gebruik het. Hy het verklaar: "Ten opsigte van die oorsprong van lewe, wetenskap…bevestig sonder twyfel, skeppende krag."
Carl von Linnaeus het ’n klassifikasiestelsel vir natuurwetenskap geskep waarin elke organisme ’n Latynse naam in twee dele - die genus en die spesie - gegee is. Hierdie stelsel vorm vandag nog die basis van stelsels wat internasionaal gebruik word. Hy het ook ’n internasionale taal geskep wat alle wetenskaplikes kan verstaan en gebruik om idees en bevindings in hul onderskeie studievelde te kommunikeer. Hierdie belangrike ontwikkeling is deur die Bybel geïnspireer. Linnaeus het kennis van die Bybel en van die natuur gehad wat ensiklopediese afmetings aangeneem het. Hy was ook ’n baie sterk Bybelgelowige en was die een wat die hoeksteen gelê het vir alle wetenskaplike name wat tot op hede gebruik word.
Samuel Morse (1791—1872) was een van die grootste wetenskaplikes in die kommunikasieveld. Hy was die man wat verantwoordelik was vir die ontwikkeling van die Morse-kode en die moderne telegraaf. Die heel eerste woorde wat met hierdie stelsel gestuur is, was Númeri 23:23. Dit was ’n reuse stap in die ontwikkeling van moderne kommunikasie. Deur kabel-kommunikasie het Morse die fondasie gelê vir kits-kommunikasie deur telegraafpale - die voorloper van telefone.
Matthew Fontaine Maury is die vader van oseanografie. Hy was die eerste persoon wat skeepsroetes regoor die wêreld gekarteer het en "seelane" daargestel het. Dit was ’n reuse bydrae tot die veiligheid van seereise en het die tyd wat skepe op die see spandeer het, drasties verminder. Geïnspireer deur die Skrif, bv. Psalm 8:8 wat praat van die "visse van die see, wat trek deur die paaie van die see", het hy sistematies inligting van, onder andere, vloot- en handelskepe oor die seestrome, weerpatrone en winde ingesamel. Hy het die lê van elektriese kabels onder die oseaan - om die stuur van boodskappe te bespoedig - moontlik gemaak. Maury het verklaar: "Die Bybel is die gesag vir alles wat dit aanraak…die Bybel is waar; en wetenskap is waar…die Groot Argitek het dit alles beplan."
George Washington Carver (1864—1943) het sy lewe aan die bestudering van die natuur gewy en grondverbetering beklemtoon. Hy het ook baie betekenisvolle werk in die produksie van bruikbare sintetiese materiaal gelewer. Hy het meer as ’n 100 produkte uit patats ontwikkel en uit die pekanneut meer as 60 bruikbare produkte. Sy produkte is vrylik aan almal beskikbaar, omdat hy geweier het om groot bedrae geld vir die kommersiële uitbuiting daarvan te aanvaar. Hy het gesê: "Ek het niks in my laboratorium ontdek nie…maar ek is tot alles in staat deur Christus. Ek is Sy dienskneg, Sy agent, want hier is ek en God alleen. Ek is die instrument deur wie Hy praat en ek sal selfs tot meer in staat wees as ek nader aan Hom bly. Ek meng my arbeid met my gebede en soms is God tevrede en seën my resultate."
Prof. Howard Kelly verklaar in sy boek "Scientific Man and the Bible": "Ek aanvaar die Bybel as die Woord van God. Watookal bestaan in die beskawing wat die moeite werd is, rus op die Bybel se voorskrifte."
Die Christendom het die Wetenskap Geskep
Dit is ’n onbetwisbare feit dat die Christendom lewe aan die moderne wetenskap gegee het. Die Wetenskaprewolusie het tydens die Protestantse Hervorming begin en die Bybel het ’n baie belangrike rol in die ontwikkeling van wetenskaplike ontdekkings gespeel. Elke groot vertakking van die wetenskap is deur Bybelgelowige Christene ontwikkel. Die Bybel het dus die wetenskap geskep.
Dr. James Kennedy het in sy boek "What If Jesus Had Never Been Born?" daarop gewys dat wetenskap nie kon ontwikkel onder diegene wat Allah aanbid nie, juis omdat Islam grootliks fatalisties is. Dit kon ook nie uit Hindoeïsme of Boeddhisme ontwikkel nie, want hulle glo dat die wêreld ’n illusie is. Dit kon ook nie uit die moderne humanistiese kultuur ontstaan het nie, omdat hulle glo dat die lewe irrasioneel en onlogies is. Deur absolute waardes te verwerp, verwerp hulle die fondament van die wetenskap. Indien daar geen absolute waardes in die natuur was nie, was die resultate van eksperimente slegs relatief. En indien dít so is, is ingenieurswese, en ander vertakkinge van die wetenskap, onmoontlik.
Die Basis is in die Christendom Opgesluit
’n Geskikte filosofiese basis om die heelal te ondersoek, was nodig, en slegs die Christendom met sy geloof in die Skepping kon daardie basis verskaf. Die Skepper het sekere wette vir die mens en die natuurlike wêreld daargestel. ’n Geskape heelal moet tog ’n ontwerp, orde en doel hê.
Deur die gebruik van sy geskape rasionele rede-denke, sou die mens hierdie geordende heelal op ’n rasionele manier kon bestudeer om die onderliggende wette te ontdek. Die moderne wetenskap is op die aanname van dié wetenskaplike wette gebaseer. Die morele wette wat deur die Skepper gegee is, het die etiese basis vir hierdie wetenskap verskaf.
Wie is Anti-Wetenskap?
Wetenskaplikes moet eerlik en aan die waarheid getrou wees. Indien die heelal nie geskep is nie en bloot net ’n "toevalligheid" was, was geen intelligensie daarby betrokke nie. Daar sou dus geen rede wees om te verwag dat so ’n heelal op ’n rasionele of konsekwente manier funksioneer nie. Die mens se rede sou dan ook bloot net die gevolg van toeval wees en sou beslis nie in staat wees tot rede of logika nie. Baie geharde ateïste oorheers die wetenskap-velde vandag, maar hulle bou voort op die grondslag en voorveronderstellings wat deur die Christendom daargestel is.
In die realm van fisika, word Sir Michael Faraday as een van die grootste wetenskaplikes van alle tye ge-erken. Hy het elektro-magnetiese induksie, waarsonder ons nie motors of masjiene sou kon gebruik nie, ontdek. Hy het ook die opwekker ontwikkel. Hy was ’n toegewyde Christen wat verklaar het: "Die Bybel, sonder dat enigiets toegevoeg of weggeneem word, is die enigste en voldoende gids vir elke individu ten alle tye, in alle omstandighede. Geloof in die Almagtige en die werk van Christus is ’n gawe van God en die getuienis van hierdie geloof is gehoorsaamheid aan die opdragte van God."
Baie ateïste hou daarvan om "gelowiges" as anti-wetenskap en anti-medisyne uit te beeld, en tog was dit Christene wat die pioniers was in elke vertakking van die wetenskap en in die mediese veld.
Wanneer ons dus ons motors aanskakel, elektriese toerusting gebruik of ’n suksesvolle operasie onder narkose in ’n kiemvrye hospitaalomgewing ondergaan, moet ons onthou dat dit te danke is aan die Christengeloof.